Beroepe vir mense wat konflik haat - Solidariteit Wêreld LoopbaanSolidariteit Wêreld Loopbaan
Tuis › Artikels › Beroepe vir mense wat konflik haat
Beroepe vir mense wat konflik haat
Konflik op enige goeie dag is nie iets wat ons geniet of soek nie.
Sommige mense mag konflik geniet (of dit ten minste verduur), terwyl ander dit nie kan verdra nie. ʼn Mate van konflik in die werkplek is onvermydelik, maar as jy waarlik anti-konflik is, is daar sekere professies waarheen jy aangetrokke sal voel en ander wat jy liefs moet vermy.
Steve Cohen, president van Labour Management Advisory Group Inc. in Kansas City, Missouri, het die term “flighters” geskep. Dit beskryf mense wat konflik as ʼn bedreiging van hulle oorlewing beskou en wie se instinktiewe reaksie is om weg te hardloop. Volgens hom is die hoofeienskap van “flighters” dat hulle toegee wanneer konflik opvlam.
“’Flighters’ sal moontlik agter toe kantoordeure skuil, agter hulle rekenaarskerms wegkruip of hulself met werk besig hou om konflik te vermy. Ander raak net stom. Hierdie uitdrukkinglose ‘flighters’ het die kuns van stilstuipe bemeester,’ sê loopbaanraadgewer Arlene Hirsch.
Indien jy wonder of ʼn werk met konflik gevul sal wees, het Kelly O’Laughlin, skrywer van A Highly Sensitive Person’s Life, ʼn lys opgestel met algemene riglyne, of rooi vlae:
Alle beroepe wat hoofsaaklik fokus op verkope om getalle op te stoot.
Werk wat uit die aard van die saak baie konfrontasie sal inhou (byvoorbeeld onderhandeling).
Enige beroep waar die omgewing raserig, koorsagtig of chaoties voorkom – gebruik die onderhoud om dit vas te stel.
Beroepe wat sterk fokus op van aangesig tot aangesig met ander te wees (hetsy kliënte of aanhoudende samewerking met kollegas).
Noudat ons ʼn paar riglyne daargestel het, is dit tyd om die spesifieke loopbane te onthul wat jy moet najaag as jy konflik wil vermy – en dié waarom jy ʼn wye draai moet loop.
Een so ʼn werk is ʼn handels- en industriële ontwerper. Hulle ontwikkel produkte soos karre, speelgoed en toerusting. Nog ʼn werk vir die persoon wat anti-konflik is, is ʼn molekulêre en sellulêre bioloog. “Hierdie mense doen navorsing oor en bestudeer sellulêre molekules en organelle om ons begrip van selfunksie en -organisasie te verbeter,” skryf Emmie Martin, bydraer by Business Insider.
Alle kreatiewe loopbane word ook hoog aanbeveel – alhoewel hulle nie altyd konflikvry is nie. “Dit sluit in rolle soos grafiese ontwerper, kopieskrywer, animasiekunstenaar, rolprentstel-ontwerper … enige loopbaan wat hulle hulle artistieke talente in ʼn dagwerk laat gebruik. Hierdie loopbane kan ʼn aangename manier wees om professionele ervaring te bou en geld te verdien terwyl jy jou talente as ʼn kunstenaar ontwikkel. As ʼn bonus kan hierdie werke maklik op ʼn vryskutbasis beoefen word, wat hoogs sensitiewe persone (HSPe) die buigbaarheid en outonomie gee waarna hulle smag,” skryf loopbaandeskundige Andre Sólo.
IT-loopbane val ook in die relatief konflikvrye kategorie. “Kodering is ʼn uiters kreatiewe proses, en een wat liefs gedoen moet word deur iemand met ʼn oog vir detail en sterk intuïsie. Baie poste in tegnologie word ook gekenmerk deur ʼn meer ontspanne werkatmosfeer en ʼn fokus op afstandwerk, wat ook vir HSPe ʼn seën is,” sê Sólo.
Martin sê ʼn verskeidenheid ingenieurs word ook by hierdie kategorie ingesluit – elektronika, materiale en chemies. ”Elektroniese ingenieurs doen navorsing oor, ontwerp, skep en toets elektroniese komponente en stelsels vir industriële, militêre of wetenskaplike gebruik. Hulle moet vertroud wees met elektroniese teorie en die eienskappe van materiale.”
Begrotingsanaliste, tegnici, databasis-administrateurs en omgewingsekonome is almal beroepe wat nie oor die algemeen met baie konflik geassosieer word nie en, die beste van alles, betaal ook goed.
Indien jy egter konflik wil systap, vermy die volgende beroepe:
Andre Sólo, 8 August 2018, “The 7 best careers for a highly sensitive person”, https://highlysensitiverefuge.com/highly-sensitive-person-careers/.
Emmie Martin, 25 March 2016, “17 jobs to avoid if you hate confrontation”, https://www.businessinsider.com/jobs-to-avoid-if-you-hate-confrontation-2016-3?IR=T.
Emmie Martin, 26 March 2016, “21 high-paying jobs for people who hate conflict”, https://www.businessinsider.com/high-paying-jobs-for-people-who-hate-conflict-2016-3?IR=T.